Долбоорго тандоо жөнүндө маалымат жана критерийлер

“Мекенимдин мурастары”

Кыргыз Республикасынын президенти Алмазбек Атамбаевдин жарлыгына ылайык 2016-жыл “Тарых жана маданият жылы” деп жарыялаган. Документке ылайык ММК колдоо борбору “Мекенимдин мурастары” аттуу долбоорду ишке ашырууну көздөп жатат.

Аталган долбоордун негизги максаты: айыл-кыштактардын көмүскө сырларын ачуу, коомчулуктун маданий жана тарбиялык деңгээлин көтөрүү. Бул долбоор мекендин тарыхый мурастарын сактоого жана иликтөөгө багытталагандыгы менен баалуу.

Макалада сиз жашаган же жашап өткөн шаар, район, кыштак, көчөлөр жөнүндө же белгилүү мекендештер, үй-бүлөлөр, уламага бай адамдардын башынан өткөргөн окуяларын, өткөөл тарыхы тууралуу жазсаңыз да болот.

Аталган долбоор жаштарды гана эмес, улуу муундарды дагы, учурда өлкөдө жашап жаткан атуулдарга да чоң сабак болуп, мекенге болгон сүйүүсүн, патриоттулукка жана мекендин мурастарына болгон сый-урматын ойготууга негиз болот деген терең ишенимдебиз.

КРнын президентинин жарлыгында “Акыркы убакта Кыргызстанда болуп өткөн окуялар өлкөбүздүн өнүгүү жолунда баратканынан кабар берет” – деп айтылат.

“Бүгүнкү күндө заманбап демократиянын гармониялык ширелишкендигине улутубуздун укуктук, демократиялык, моралдык жана маданий каада-салттары менен жетишүү милдети алдыбызда турат” – деп баса белгиленет.

Өлкөнүн тарыхы чынжыр сымал ар бир региондун өзүнчө таржымалынан куралат. Ал чынжырдын ар бир көзү аймактык чоң мааниге ээ. Регионалдык тарыхтын потенциалын алда канча көтөрүү, жаш муундарды жергиликтүү аймактын тарыхынын негизинде тарбиялоо жана иш жүзүнө ашыруу бул долбоордун актуалдуулугунун негизин түзөт.

Конкурска катышууну каалагандар сайтыбызда жайгашкан анкетаны толтуруулары зарыл. Бул бизге катышуучулардын санын жана жаза турган темаларын аныктоого жардам берет. Тарыхчылар, илимий жана маданият ишмерлерден турган калыстар тобу жеңүүчүлөрдү аныктайт. Эң мыкты иликтенген макалалар гезиттерде басылып чыгып, кошумча маалымат куралы катары колдонулмакчы. Жеңүүчүлөрдү сертификат жана акчалай сыйлыктар күтөт.

Натыйжада:

* Мекендештерибизден башкалар дагы жеткиликтүү жана кызыктуу маалыматка ээ болушат.
* Жарыяланган макалаларды мугалимдер окуучуларга кошумча маалымат булагы катары колдоно алышат.
* Жигердүү, жашоого позитивдүү караган жана сабаттуу инсандардын өсүшүнө жол салуу.
* Кыргызстандын көп улуттуу элинин ынтымагын жана биримдигин чыңдоо.